A BIZOTTSÁG 1208/2007/EK RENDELETE
(2007. október 16.)
a tej- és tejtermékágazatban a 800/1999/EK rendelet 36. és 44. cikkében említett szállítmányokra 2007. június 1-14. között alkalmazandó export-visszatérítések meghatározása tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 31. cikke (14) bekezdésére,
mivel:
(1)
2007. június 15. óta a tej- és tejtermékágazatban az export-visszatérítések rögzítéséről szóló, 2007. június 14-i 660/2007/EK bizottsági rendelet (2) arról rendelkezik, hogy nincs lehetőség export-visszatérítésekre a tej- és tejtermékek esetében, beleértve a mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet (3) 36. és 44. cikkében említett szállítmányokat is.
(2)
A 800/1999/EK rendelet 37. cikke értelmében a tagállamok engedélyezhetik az exportőröknek olyan eljárás lefolytatását, amelynek során a rendelet 36. és 44. cikkében említett, az egyes hónapokban berakodott szállítmányokra alkalmazandó visszatérítés mértékének meghatározásához a hónap utolsó napját veszik figyelembe. A 2007. június 1. és 14. közötti időszakra vonatkozóan tehát nem lehet meghatározni az ezen eljárás szerint teljesített tej- és tejtermékszállítmányokra alkalmazandó visszatérítés mértékét.
(3)
A 660/2007/EK rendelet hatálybalépése előtt, a 800/1999/EK rendelet 37. cikkében előírt eljárás alá tartozó szállítmányok visszatérítési jogosultságára ez nem vonatkozik. A visszatérítés meghatározásához tehát a 800/1999/EK rendelet 37. cikkének (2) bekezdésétől eltérve meg kell állapítani az ilyen célra alkalmazandó időpontot.
(4)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 800/1999/EK rendelet 37. cikkének (2) bekezdésétől eltérve, a rendelet 36. cikke (1) bekezdésének a) és c) pontjában, valamint 44. cikke (1) bekezdésének a) és b) pontjában említett és 2007. június 1. és 14. között teljesített tej- és tejtermékszállítmányok esetében alkalmazandó visszatérítési ráta meghatározásához 2007. június 14-ét kell figyelembe venni, a rendelet 37. cikkében előírt eljárással összhangban.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2007. június 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 16-án.